
RAPORT

asupra proiectului de Lege privind arhivarea documentelor în formă electronică
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru tehnologia informaţiei şi comunicaţiilor au fost sesizate, spre dezbatere în fond, cu proiectul de Lege privind arhivarea documentelor în formă electronică, trimis cu adresa nr. PL-x 148 din 19 martie 2007 şi înregistrat sub nr.31/285 din 19.03.2007, respectiv nr.36/59 din 20.03.2007. Iniţiatorul acestui proiect de lege este domnul deputat Varujan Pambuccian, membru al Grupului parlamentar al minorităţilor naţionale.
Consiliul Legislativ, prin avizul nr.257/25.03.2005, a avizat favorabil iniţiativa legislativă.

Guvernul, prin adresa nr. 15/D.P.S.G./04.01.2007, care o înlocuieşte pe cea anterioară cu nr.3325/D.P.S.G./31.10.2006, susţine adoptarea acestei iniţiative legislative, sub rezerva însuşirii anumitor propuneri şi observaţii.
Senatul, în calitate de primă Cameră sesizată, a adoptat proiectul de lege, care provine dintr-o propunere legislativă, în şedinţa din 12 martie 2007.

În conformitate cu prevederile art.75 din Constituţia României, republicată, şi ale art.92 alin.(9) pct.2 din Regulamentul Camerei Deputaţilor, Camera Deputaţilor este Cameră decizională.

Comisia pentru cultură, arte, mijloace de informare în masă, sesizată spre dezbatere şi avizare, a transmis, prin adresa nr.30/420 din 04.04.2007, un aviz favorabil asupra proiectul de lege susmenţionat, în forma adoptată de Senat.
Obiectul de reglementare al proiectului de lege supus dezbaterii îl constituie instituirea regimului juridic aplicabil creării, conservării, consultării si utilizării documentelor în formă electronică arhivate sau care urmează a fi arhivate într-o arhivă electronică. 
În conformitate cu prevederile art.61 din Regulamentul Camerei Deputaţilor, republicat, membrii celor două Comisii au examinat proiectul de lege susmenţionat, expunerea de motive, avizul Consiliului Legislativ şi punctul de vedere al Guvernului în şedinţa din 4 aprilie 2007. La dezbaterea proiectului de lege, au fost prezenţi 14 deputaţi din totalul de 27 de membri ai Comisiei juridice, de disciplină şi imunităţi, respectiv 9 deputaţi din totalul de 15 membri ai Comisiei pentru tehnologia informaţiei şi comunicaţiilor. În timpul dezbaterilor au fost formulate amendamente orale, de către membrii celor două Comisii, pe probleme de tehnică legislativă.
La dezbateri au participat, în calitate de invitaţi: din partea Ministerului Comunicaţiilor şi Tehnologiei Informaţiei, domnul Porcsalmi Balint, secretar de stat şi doamna Pruteanu Cristina, consilier; din partea Arhivelor Naţionale, doamna Anghel Georgeta, şef serviciu.
În urma dezbaterilor şi a opiniilor exprimate, membrii Comisiei au hotărât, cu unanimitate de voturi, să propună plenului Camerei Deputaţilor adoptarea proiectului de Lege privind arhivarea documentelor în formă electronică cu amendamente admise, care sunt redate în Anexa nr. I. Nu există amendamente respinse.
În raport de obiectul şi conţinutul său, proiectul de lege face parte din categoria legilor organice, fiind incidente prevederile art.73 alin.(3) lit.h) din Constituţia României, republicată, referitoare la infracţiuni.

Adela Danciu
Anexa nr. I. Amendamente admise 
	Nr. crt.
	Text adoptat de Senat
	Text propus de Comisie

(autorul amendamentului)
	Motivarea amendamentelor propuse

	1. 
	Titlu: Lege privind arhivarea documentelor în formă electronică
	Nemodificat
	

	2. 
	CAPITOLUL I

DISPOZIŢII GENERALE
	Nemodificat
	

	3. 
	Art.1.-
Prezenta lege stabileşte regimul juridic aplicabil creării, conservării, consultării şi utilizării documentelor în formă electronică arhivate sau ce urmează a fi arhivate într-o arhivă electronică.
	Art.1.-
Prezenta lege stabileşte regimul juridic aplicabil creării, conservării, consultării şi utilizării documentelor în formă electronică arhivate sau care urmează a fi arhivate într-o arhivă electronică.
Autori: Comisia juridică şi Comisia pentru tehnologia informaţiei şi comunicaţiilor
	Din considerente gramaticale. Observaţie a Consiliului Legislativ.

	4. 
	Art.2.-
Operaţiunile de prelucrare arhivistică a documentelor în formă electronică se fac cu respectarea  dispoziţiilor Legii nr.16/1996 privind Arhivele Naţionale, cu modificările şi completările ulterioare, precum şi a reglementărilor în vigoare privind conservarea, accesul şi protecţia informaţiei cu caracter public sau privat.
	Art.2.-
Operaţiunile de prelucrare arhivistică a documentelor în formă electronică se fac cu respectarea  dispoziţiilor Legii Arhivelor Naţionale nr.16/1996, cu modificările şi completările ulterioare, precum şi a reglementărilor în vigoare privind conservarea, accesul şi protecţia informaţiei cu caracter public sau privat.
	Din considerente de tehnică legislativă, aceasta fiind denumirea exactă a Legii nr.16/1996.

	5. 
	CAPITOLUL II

DEFINIŢII
	Nemodificat
	

	6. 
	Art. 3- În înţelesul prezentei legi:


1. mesaj electronic - documentul în formă electronică ce conţine date de identificare privind expeditorul, destinatarul, precum şi momentul de timp la care acesta a fost expediat, realizat în scopul transmiterii la distanţă a unei informaţii prin mijloace electronice;


2. sistem electronic de arhivare -  sistemul informatic destinat colectării, stocării, organizării şi catalogării documentelor în formă electronică în scopul conservării, consultării şi redării acestora; 


3. mediu de stocare – orice mediu pe care se poate înregistra sau de pe care se poate reda un document în formă electronică;


4. arhivă electronică – sistemul electronic de arhivare, împreună cu totalitatea documentelor în formă electronică arhivate;


5. titular al dreptului de dispoziţie asupra documentului – persoana fizică sau juridică proprietară sau, după caz, emitentă a documentului, care are dreptul de a stabili şi modifica regimul de acces la document, conform legislaţiei în vigoare;


6. regim de acces la document – gradul în care se acordă drept de acces la document de către titularul dreptului de dispoziţie asupra documentului;


7. administrator al arhivei electronice – persoana fizică sau juridică acreditată de autoritatea de reglementare şi supraveghere specializată în domeniu să administreze sistemul electronic de arhivare şi documentele arhivate în cadrul arhivei electronice;


8. furnizor de servicii de arhivare electronică – orice persoană fizică sau juridică, acreditată să presteze servicii legate de arhivarea electronică.
	Art. 3- În înţelesul prezentei legi, termenii şi noţiunile de mai jos au următoarea semnificaţie:

  e) mesaj electronic – Nemodificat. 

           g) sistem electronic de arhivare – Nemodificat.
           d) mediu de stocare –  Nemodificat.
           b) arhivă electronică – Nemodificat.
           h) titular al dreptului de dispoziţie asupra documentului – Nemodificat.

            f) regim de acces la document – Nemodificat.
            a) administrator al arhivei electronice – Nemodificat.
            c) furnizor de servicii de arhivare electronică – Nemodificat.
Autori: Comisia juridică şi Comisia pentru tehnologia informaţiei şi comunicaţiilor
	Pentru acurateţea reglementării. 
Termenii si noţiunile enumerate trebuie redate în ordine alfabetică şi identificate cu literele alfabetului, conform normelor de tehnică legislativă. Astfel, pct.1 devine lit.e)
Pct.2 devine lit.g)

Pct.3 devine lit.d)

Pct.4 devine lit.b)

Pct.5 devine lit.h)

Pct.6 devine lit.f)

Pct.7 devine lit.a)

Pct.8 devine lit.c)



	7. 
	CAPITOLUL III

FURNIZAREA SERVICIILOR DE ARHIVARE A DOCUMENTELOR ÎN FORMĂ ELECTRONICĂ
	Nemodificat
	

	8. 
	Art.4.-
Orice persoană fizică sau juridică are dreptul de a depune spre păstrare documente în formă electronică în cadrul unei arhive electronice, în condiţiile prezentei legi.
	Nemodificat
	

	9. 
	Art.5.-
Furnizarea serviciilor de arhivare nu este supusă nici unei autorizări prealabile şi se desfăşoară în concordanţă cu principiile concurenţei libere şi loiale, cu respectarea actelor normative în vigoare.

	Nemodificat
	

	10. 
	Art.6.-
(1)
Cu 30 de zile înainte de începerea activităţilor legate de arhivarea documentelor în formă electronică, persoanele care intenţionează să furnizeze servicii de arhivare au obligaţia de a notifica autoritatea de reglementare şi supraveghere specializată în domeniu, cu privire la data începerii acestor activităţi.



(2)
Odată cu efectuarea notificării prevăzute la alin.(1), administratorul arhivei are obligaţia de a comunica autorităţii de reglementare şi supraveghere specializate în domeniu toate informaţiile referitoare la procedurile de securitate şi de conservare utilizate, precum şi orice alte informaţii cerute de către autoritatea de reglementare şi supraveghere specializată în domeniu.



(3)
Administratorul arhivei are obligaţia de a comunica autorităţii de reglementare şi supraveghere specializate în domeniu, cu cel puţin 10 zile înainte, orice intenţie de modificare a procedurilor de securitate şi de conservare, cu precizarea datei şi orei la care modificarea intră în vigoare, precum şi obligaţia de a confirma, în termen de 24 de ore, modificarea efectuată.



(4)
În cazurile de urgenţă în care securitatea serviciilor de arhivare este afectată, administratorul arhivei poate efectua modificări ale procedurilor de securitate şi de conservare, urmând să comunice, în termen de 24 de ore, autorităţii de reglementare şi supraveghere specializate în domeniu, modificările efectuate şi justificarea deciziei luate.



(5)
Administratorul arhivei este obligat să respecte, pe parcursul desfăşurării activităţii, procedurile de securitate şi de conservare declarate potrivit alin.(2) – (4).
	Nemodificat
	

	11. 
	CAPITOLUL IV

CREAREA ARHIVEI ELECTRONICE
	Nemodificat
	

	12. 
	Art.7.-
Primirea unui document în formă electronică în arhiva electronică este condiţionată de îndeplinirea următoarelor cerinţe:



 a)
semnarea documentelor în formă electronică, cu semnătura electronică extinsă a titularului dreptului de dispoziţie, denumită în continuare semnătură electronică;



b)
valabilitatea semnăturii electronice a titularului dreptului de dispoziţie asupra documentului;


c)
depunerea cheii de criptare şi decriptare pentru documentele criptate care cad sub incidenţa Legii nr.16/1996 privind Arhivele Naţionale;


d)
transmiterea informaţiilor prevăzute la art.8 alin.(2).
	a) Nemodificat.
b) Nemodificat.

           c) depunerea cheii de criptare şi decriptare pentru documentele criptate care cad sub incidenţa Legii Arhivelor Naţionale nr.16/1996, cu modificările şi completările ulterioare;
Autori: Comisia juridică şi Comisia pentru tehnologia informaţiei şi comunicaţiilor
d) Nemodificat.


	Din considerente de tehnică legislativă.


	13. 
	Art.8.-
(1) 
Documentul în formă electronică ce îndeplineşte condiţiile prevăzute la art.7 este semnat electronic de către administratorul arhivei, cu semnătura electronică, în care se atestă şi faptul că documentul respectiv are valoare de original sau copie, conform hotărârii titularului dreptului de dispoziţie. Documentul în formă electronică, astfel identificat, este arhivat în locaţia stabilită de administratorul arhivei. 



(2) 
Administratorul arhivei ataşează, pentru fiecare document în formă electronică arhivat, o fişă în formă electronică, ce va conţine cel puţin următoarele informaţii:




a) proprietarul documentului în formă electronică;




b) emitentul documentului în formă electronică;




c)  titularul dreptului de dispoziţie;




d) istoricul documentului în formă electronică;




e) tipul documentului în formă electronică;




f) nivelul de clasificare a documentului în formă electronică;




g) formatul digital în care este arhivat documentul în formă electronică;




h) cuvintele cheie necesare identificării documentului în formă electronică;




i)  elementele de localizare a suportului fizic;




j) identificatorul unic al documentului în formă electronică, în cadrul arhivei;




k)  data emiterii documentului;




l)   data arhivării;




m) termenul de păstrare a documentului.



(3)
În cazul în care documentul în formă electronică a fost generat prin transferarea informaţiei de pe suport analog pe suport digital, fişa va conţine în plus următoarele informaţii:




a) referiri la proprietarul originalului şi locaţia în care se găseşte originalul;




b) metoda de transfer utilizată;




c) dispozitivul hardware utilizat;




d) programul de calculator utilizat.
	Nemodificat
	

	14. 
	Art.9.-
(1)
Administratorul arhivei este obligat să înregistreze şi să ţină evidenţa tuturor documentelor în formă electronică, intrate în arhiva electronică în cadrul unui registru în formă electronică.



(2)
Accesul la registrul arhivei electronice este public, numai pentru documentele pentru care titularul dreptului de dispoziţie asupra documentului a stabilit un regim de acces public.



(3)
Referinţa, în registrul arhivei, la un document care face parte din categoria documentelor clasificate, poate fi obţinută în funcţie de drepturile de acces ale solicitantului.

	Nemodificat
	

	15. 
	Art.10.- (1) Administratorul arhivei electronice trebuie să dispună de resurse financiare, pentru acoperirea prejudiciilor pe care le-ar putea cauza cu prilejul desfăşurării activităţilor de arhivare electronică. Modalitatea asiguratorie se stabileşte prin decizie a autorităţii de reglementare şi supraveghere specializată în domeniu.



(2) În cazul în care arhiva electronică conţine sau urmează să conţină documente clasificate, administratorul arhivei electronice trebuie să îndeplinească condiţiile legale privind protecţia informaţiilor clasificate.
	Nemodificat
	

	16. 
	Art.11.- Fişa de însoţire a documentului va fi arhivată separat de document şi înregistrată în registrul electronic al arhivei. În cazul în care fişa face referire la un document clasificat, referinţa în registru va fi criptată.
	Nemodificat
	

	17. 
	CAPITOLUL V

CONSERVAREA ARHIVEI ELECTRONICE
	Nemodificat
	

	18. 
	Art.12.-
(1) Administratorul arhivei este obligat să păstreze codul sursă al tuturor programelor utilizate pentru construirea şi exploatarea arhivei electronice, în fişiere semnate electronic  şi clasificate, după caz.



(2) Administratorul arhivei este obligat să depună la Arhivele Naţionale o copie a codului sursă al tuturor programelor utilizate pentru construirea şi exploatarea arhivei electronice. 



(3) În cazul în care administratorul arhivei nu dispune de codul sursă, prevederile alin.(1) şi (2) se aplică pentru codul executabil.

	Nemodificat
	

	19. 
	Art.13.-
(1) Administratorul arhivei electronice are obligaţia să asigure întreţinerea şi să pună la dispoziţie programe informatice, care să permită translatarea oricărui document în formă electronică, arhivat din formatul în care a fost generat într-un format care să permită vizualizarea, reproducerea şi stocarea documentului respectiv la nivelul tehnologiilor în uz curent.



(2) În momentul arhivării unui document generat într-un format nerecunoscut de produsele existente în biblioteca de algoritmi şi programe informatice, administratorul arhivei are obligaţia ca, odată cu arhivarea documentului, să adauge în bibliotecă descrierea formatului acestuia, precum şi programele informatice cu care documentul a fost generat şi poate fi vizualizat.

	Nemodificat
	

	20. 
	CAPITOLUL V

CONSULTAREA ARHIVEI ELECTRONICE
	CAPITOLUL VI
CONSULTAREA ARHIVEI ELECTRONICE
Autori: Comisia juridică şi Comisia pentru tehnologia informaţiei şi comunicaţiilor
	Marcarea Capitolului V este făcută de două ori, acesta fiind, de fapt, Capitolul VI.


	21. 
	Art.14.-
(1)
Regimul de acces la un document în formă electronică, precum şi modificarea acestuia se stabilesc exclusiv de către titularul dreptului de dispoziţie asupra documentului printr-un act, care va fi semnat atât de titularul dreptului de dispoziţie asupra documentului, cât şi de administratorul arhivei.



(2)
Regimul de acces la documentul în formă electronică, stabilit în conformitate cu alin.(1), va fi înscris în fişa de format electronic a documentului, iar actul prin care s-a stabilit acest regim, generat electronic sau transferat în format electronic, va constitui o anexă a documentului arhivat.



(3)
Administratorul arhivei este obligat să respecte regimul de acces la document, stabilit conform alin.(1), atât la arhivare cât şi la acordarea accesului la documentul în formă electronică din arhivă.



(4)
Răspunderea pentru stabilirea regimului de acces la un document în formă electronică revine în exclusivitate titularului dreptului de dispoziţie asupra documentului, iar răspunderea pentru respectarea regimului de acces la documentul în formă electronică, atât la arhivare cât şi la acordarea accesului la document, revine administratorului arhivei.

	Nemodificat
	

	22. 
	Art.15.-
Administratorul arhivei va asigura, în condiţiile prevăzute la art.14 şi în concordanţă cu prevederile legislaţiei în vigoare, modul de acces permanent sau la cerere, pentru fiecare document în formă electronică în parte.

	Nemodificat
	

	23. 
	Art.16. - Administratorul arhivei are următoarele obligaţii:


a) 
întreţinerea arhivei electronice;



b) crearea unei arhive electronice de siguranţă, care să cuprindă toate documentele în formă electronică arhivate şi care se actualizează permanent off - line;



c) utilizarea unui sistem de securitate omologat, care să garanteze integritatea, securitatea şi, unde este cazul, confidenţialitatea documentelor în formă electronică arhivate;



d) asigurarea redării oricărui document în formă electronică conţinut în arhivă;



e) asigurarea distrugerii documentelor a căror perioadă de arhivare a expirat;



f) notificarea autorităţii de reglementare şi supraveghere specializate în domeniu, cu cel puţin 60 de zile înainte, a intenţiei de încetare a activităţii, cu excepţia cazurilor de forţă majoră. În acest caz, administratorul arhivei electronice are obligaţia de a transfera arhiva electronică către alt furnizor de servicii de arhivare electronică, cu acordul autorităţii de reglementare şi supraveghere specializate în domeniu.

	Nemodificat
	

	24. 
	Art.17.-
(1)
Arhivele electronice sunt depozitate în centre de date supuse autorizării prealabile, cu respectarea normelor privind asigurarea:




a)
integrităţii şi securităţii documentelor în formă electronică;




b)
securităţii şi integrităţii spaţiului ocupat de echipamentele care găzduiesc arhivele electronice;




c)
recuperării informaţiei în urma dezastrelor naturale, conform reglementărilor în vigoare.



(2)
În termen de 90 de zile de la data intrării în vigoare a prezentei legi, autoritatea de reglementare şi supraveghere specializată în domeniu va emite norme metodologice privind autorizarea centrelor de date.

	Nemodificat
	

	25. 
	CAPITOLUL VI

SANCŢIUNI
	CAPITOLUL VII

INFRACŢIUNI ŞI CONTRAVENŢII
Autori: Comisia juridică şi Comisia pentru tehnologia informaţiei şi comunicaţiilor
	Pentru acurateţea reglementării. Renumerotat.  



	26. 
	Art.18.-
Nerespectarea dispoziţiilor prezentei legi atrage, după caz, răspunderea contravenţională, civilă sau penală.

	Nemodificat
	

	27. 
	Art.19.-
Divulgarea, de către administratorul arhivei, a cheii de criptare constituie infracţiune şi se pedepseşte cu închisoare de la unu la 3 ani.

	Nemodificat
	

	28. 
	Art.20.-
Accesarea neautorizată a documentelor din arhivă constituie infracţiune şi se pedepseşte cu închisoare de la 3 luni la 3 ani.

	Nemodificat
	

	29. 
	Art.21.-
Copierea neautorizată a documentelor din arhivă constituie infracţiune şi se pedepseşte cu închisoare de la unu la 12 ani.

	Nemodificat
	

	30. 
	Art.22.-
Modificarea neautorizată a documentelor din arhivă constituie infracţiune şi se pedepseşte cu închisoare de la unu la 15 ani.

	Nemodificat
	

	31. 
	Art.23.-
Distrugerea arhivei constituie infracţiune şi se pedepseşte cu închisoare de la 6 la 15 ani.
	Nemodificat
	

	32. 
	Art.24.-
Constituie contravenţie dacă, potrivit legii, nu constituie infracţiuni, nerespectarea de către administratorul arhivei a prevederilor art.6, 8, 9, 11, 15 şi 16.

	Nemodificat
	

	33. 
	Art.25.-
Contravenţiile prevăzute la art.24 se sancţionează cu amendă de la 3.000 lei la 10.000 lei.

	Nemodificat
	

	34. 
	Art.26.-
(1) Constatarea contravenţiilor şi aplicarea sancţiunilor prevăzute în cadrul prezentului capitol sunt de competenţa personalului cu atribuţii de control din cadrul autorităţii de reglementare şi supraveghere specializate în domeniu.



(2) Contravenţiilor prevăzute în prezentul capitol le sunt aplicabile prevederile Ordonanţei Guvernului nr.2/2001 privind regimul juridic al contravenţiilor, aprobată cu modificări şi completări prin Legea nr.180/2002, cu modificările şi completările ulterioare.

	Nemodificat
	

	35. 
	Art.27.-
Cuantumul amenzilor prevăzute de prezenta lege poate fi actualizat prin hotărâre a Guvernului, în funcţie de evoluţia indicelui inflaţiei.
	Art.27.- Se elimină.
Autori: Comisia juridică şi Comisia pentru tehnologia informaţiei şi comunicaţiilor
	Deoarece  dispoziţia privind posibilitatea reducerii sau majorării periodice prin HG a limitelor amenzilor nu se mai regăseşte in conţinutul OG nr.2/2001, singura modalitate de reducere sau de majorare a acestor limite este modificarea actului normativ cu respectarea principiului ierarhiei actelor normative.

	36. 
	Art.28.-
(1) Responsabilitatea aplicării dispoziţiilor prezentei legi şi a reglementărilor legate de aceasta revine autorităţii de reglementare şi supraveghere specializate în domeniu, prevăzută la Capitolul IV din Legea nr.455/2001 privind semnătura electronică.


(2) În termen de 3 luni de la data publicării prezentei legi în Monitorul Oficial al României, Partea I, autoritatea de reglementare şi supraveghere specializată în domeniu, în colaborare cu Arhivele Naţionale, va elabora reglementări şi metodologii în aplicarea prezentei legi, procedura acordării, suspendării, retragerii deciziei de acreditare a administratorului arhivei electronice, precum şi a autorizării centrelor de date.
	Art.27.-
(1) Nemodificat.
                     (2) În termen de 3 luni de la data intrării în vigoare a  prezentei legi în Monitorul Oficial al României, Partea I, autoritatea de reglementare şi supraveghere specializată în domeniu, în colaborare cu Arhivele Naţionale, va elabora reglementări şi metodologii în aplicarea prezentei legi, procedura acordării, suspendării, retragerii deciziei de acreditare a administratorului arhivei electronice, precum şi a autorizării centrelor de date.
Autori: Comisia juridică şi Comisia pentru tehnologia informaţiei şi comunicaţiilor
	Prin renumerotare, art.28 devine art.27.
Conform art.  78 din Constituţia României, republicată, legea se aplică din momentul intrării sale în vigoare, şi nu de la data publicării. În consecinţă, obligaţia elaborării normelor metodologice trebuie să survină la momentul intrării în vigoare a legii.

